ทีโอทีดิ้นเสนอแผน 3 จีทั่วประเทศ
ทีโอทีหั่นราคา 3 จีทั่วประเทศเหลือ 2 หมื่นล้านบาท หวังครม.อนุมัติดำเนินการ&nbsp; พร้อมเท 1,000 ล้านบาทขยายสัญญาณทั่วกรุง
25 ก.พ. 2553

ทีโอทีหั่นราคา 3 จีทั่วประเทศเหลือ 2 หมื่นล้านบาท หวังครม.อนุมัติดำเนินการ  พร้อมเท 1,000 ล้านบาทขยายสัญญาณทั่วกรุง
นายวิเชียร  นาคสีนวล รองกรรมการผู้จัดการใหญ่สายงานธุรกิจโทรศัพท์เคลื่อนที่ บริษัท ทีโอที เปิดเผยว่า การประชุมคณะกรรมการ (บอร์ด) ในวันที่ 26 ก.พ.นี้ เตรียมนำแผนธุรกิจขยายโครงข่ายโทรศัพท์ 3 จีทั่วประเทศ ให้บอร์ดชุดที่มีนายธีรวุฒิ บุณยโสภณ เป็นประธานพิจารณาอีกครั้ง หลังจากได้นำแผนดังกล่าวไปปรับวงเงินการดำเนินการเหลือไม่เกิน 2 หมื่นล้านบาท จากที่ผ่านมาได้นำมูลค่าโครงการและค่าซ่อมบำรุงอุปกรณ์มารวมกันทำให้มีวงเงินอยู่ที่ 2.4 หมื่นล้านบาท
ทั้งนี้ คาดว่ากลางสัปดาห์หน้าจะเสนอให้ ร.ต.หญิง ระนองรักษ์ สุวรรณฉวี รมว.กระทรวงเทคโนโลยีสารสนเทศและการสื่อสาร (ไอซีที) เพื่อพิจารณาและยื่นเสนอให้ ครม. อนุมัติ
นอกจากนี้บริษัทได้เตรียมงบประมาณอีก 1,000 ล้านบาท เพื่อขยายและติดตั้ง 3 จี เพิ่มเติมในกทม.และปริมณฑลที่สัญญาณยังไม่ครอบคลุม รวมถึงสถานที่ท่องเที่ยว และแหล่งอุตสาหกรรม เช่น พัทยา เชียงใหม่ ที่มีความต้องการใช้งานด้านดาต้าสูง และคาดว่าจะสามารถให้บริการได้ในเดือนเม.ย.นี้ 
นายวิเชียร กล่าวว่า ตั้งเป้าว่าผู้ใช้บริการ 3 จีของทีโอทีจะถึง 5 แสนเลขหมายในครึ่งปีนี้ จากปัจจุบันที่เอ็มวีเอ็นโอทั้ง 5 รายสามารถจำหน่ายได้แล้วประมาณ 2-3 แสนเลขหมาย และหากครม.อนุมัติแผนธุรกิจแล้ว ทีโอทีเตรียมยื่นขอเลขหมายจากคณะกรรมการกิจการโทรคมนาคมแห่งชาติ (กทช.) เพิ่มอีก 1 ล้านเลขหมายเพื่อรองรับการใช้งาน
ร.ต.หญิง ระนองรักษ์ รมว.ไอซีที กล่าวว่า ได้มอบนโยบายให้ทีโอทีไปเร่งดำเนินการติดตั้ง 3 จี ในพื้นที่ที่ยังไม่มีสัญญาณ โดยเฉพาะภายในอาคารสูง และตามสถานที่ท่องเที่ยว ซึ่งขณะนี้ก็อยู่ระหว่างการดำเนินการเพื่อเตรียมให้บริการ 
อย่างรก็ตาม บอร์ดได้เซ็นอนุมัติการลาออกของนายระเฑียร ศรีมงคล ตั้งแต่เมื่อวันที่ 24 ก.พ.  โดยนายระเฑียรให้เหตุผลการลาออกว่ามีภารกิจมาก  ขณะนี้อยู่ระหว่างการทาบทาม นางธนนุช ตรีทิพยบุตร อดีตรองปลัดไอซีที ให้เข้ามาทำหน้าที่ดังกล่าว